*Վիքիպեդիայում կան հոդվածներ Համբարձումյան ազգանունով այլ մարդկանց մասին։*

**Դավիթ Գրիգորի Համբարձումյան** (հունիսի 24, 1956(1956-06-24), Կապան, Հայկական ԽՍՀ, ԽՍՀՄ - հունվարի 11, 1992(1992-01-11), Երևան, Հայաստան), հայ ջրացատկորդ։ Սպորտի վաստակավոր վարպետ (1984)։ Ավարտել է Ֆիզիկական կուլտուրայի հայկական պետական ինստիտուտը (1978)։ ՀԽՍՀ ջրացատկի հավաքականի մարզիչ (1985-1987), ՀԽՍՀ սպորտպետկոմի նախագահի տեղակալ (1987-1992)։ Մոսկովյան օլիմպիական խաղերի (1980) և աշխարհի գավաթի խաղարկության (1983) բրոնզե մեդալակիր, Եվրոպայի չեմպիոն (1981, 1983) և գավաթի գավաթակիր (1984), ԽՍՀՄ բազմակի չեմպիոն (1972-84) և գավաթակիր (1975, 1977, 1984), ԽՍՀՄ ժողովուրդների սպարտակիադաների հաղթող (1975, 1983)։ 1993 թվականից Համբարձումյանի անունով է կոչվում ՀՀ օլիմպիական հերթափոխի ջրացատկի մանկապատանեկան դպրոցը։

Կենսագրություն
--------------

Ծնվել է 1956 թվականին Կապան քաղաքում։ Հայրը՝ Գրիգորի Համբարձումյանը (առավել հայտի էր Գիլոն անուով) եղել է ֆուտբոլիստ, երկար տարիներ խաղացել է Կապանի «Լեռնագործ» ակումբում, նա առաջին հայ ֆուտբոլիստն է, որը հրավիրվել է ԽՍՀՄ հավաքական, 1961 թվականին ընդգրկվել է ԽՍՀՄ լավագույն 33 ֆուտբոլիստների ցանկում։ Մայրը Ալիսան զբաղվել է մարմնամարզությամբ։

Մարզական կարիերա
----------------

1963 թվականին Դավիթի ընտանիքը տեղափոխվում է Երևան, որտեղ էլ Դավիթը 1965 թվականից սկսում է զբաղվել լողով։ Նրա մարզիչը եղել է Լավրենտի Թառոյանը։ Նրա առաջին լուրջ հաջողությունը 1972 թվականին էր, երբ նա դարձավ ԽՍՀՄ չեմպիոն։ Հետագայում նա այդ կոչումը նվաճել է ևս 15 անգամ։

1971-1984 թվականներին Դավիթն ընդգրկված է եղել ԽՍՀՄ հավաքականի կազմում։ 1972 թվականին մասնակցել է Մյունխենի օլիմպիական, 1976 թվականին՝ Մոնրեալի օլիմպիական խաղերին։ 1980 թվականին, Մոսկվայի օլիմպիական խաղերին նվաճել է բրոնզե մեդալ։

1981 և 1983 թվականներին դարձել է Եվրոպայի չեմպիոն։

1984 թվականի Լոս Անջելեսի օլիմպիական խաղերին ԽՍՀՄ հավաքականը բոյկոտեց օլիմպիադան և չմասնակցեց մրցումներին։ Օլիմպիական խաղերից դուրս մնաց նաև Դավիթ Համբարձումյանը, ինչից հետո էլ ավարտեց իր մարզական կարիերան։

Կարիերայի ավարտից հետո Դավիթ Համբարձումյանը նշանակվում է «Դինամո» ուսումնամարզական բաժնի պետ, որոշ ժամանակ անց՝ սպորտկոմիտեի նախագահի տեղակալ։

Մահացել է 1992 թվականի հունվարի 8-ին։ Նրա մոտ արձանագրվել էր սրտի կանգ։

Դավիթ Համբարձումյանի անունով է կոչվում ՀՀ օլիմպիական հերթափոխի ջրացատկի մանկապատանեկան դպրոցը և Կապանի «Դավիթ Համբարձումյանի անվան մանկապատանեկան մարզադպրոց»։

Ծանոթագրություններ
------------------

1. ↑  Գրիգորի Համբարձումյանի էջը FootballFacts.ru կայքում
2. ↑  Григорян А. Г. *Король воздуха — Газета «Урарту», № 14 2001 г*
3. ↑  «Կայացավ ջրացատկի ՀՀ առաջնությունը». *msy.am*. Վերցված է 2018 թ․ օգոստոսի 22-ին.
4. ↑  «Կապանի 2014թ. մարզական ձեռքբերումները | Syunacerkir.am». *www.syuniacyerkir.am*. Վերցված է 2018 թ․ օգոստոսի 22-ին.

Արտաքին հղումներ
----------------

* Соколов Г. П. Олимпийская команда СССР/Игры XXII Олимпиады. Москва, 1980.
* Профиль на сайте

|  |
| --- |
| *Այս հոդվածի նախնական տարբերակը կամ նրա մասը վերցված է* Հայկական համառոտ հանրագիտարանից*, որի նյութերը թողարկված են՝ Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) թույլատրագրի ներքո։*  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | FINA · TheSports.org |
|  |
| Բառարաններ և հանրագիտարաններ | Հայազգ · Munzinger |
|  |
| Չափորոշչային վերահսկողություն | ՀԳՀԳ: 8613 |

 |